### Beslutningstema

I denne sag forelægges et revideret oplæg til Serviceniveau på det specialiserede børne- og ungeområde i Tønder Kommune, til godkendelse.

### Historik

Serviceniveauet for det specialiserede børne- og ungeområde blev sidst godkendt i 2021, til brug fra januar 2022.

### Sagsfremstilling

På baggrund af ændringer som følge af Barnets Lov er Serviceniveauet revideret med henblik på tilpasning til de lovgivningsmæssige rammer og vilkår der er gældende per januar 2024.

Yderligere har Børn- og Familieområdet entreret med BUM- modellen, en visitations- og økonomistyringsmodel der skal sikre en høj grad af gennemsigtighed og sammenhæng mellem den indsats der leveres til borgeren, og den udgift der er knyttet dertil.

Det fastsatte serviceniveau tager højde for ændringer i forhold til begge rammevilkår.

Serviceniveauet understøtter de borgerrettede målsætninger i Tønder Kommunes Visions og Strategiplan 2022-2025, og udgør en vejledende ramme for type af indsats, indhold i indsatsen og omfanget af indsatsen, der som udgangspunkt tilbydes i relation til
konkrete sociale udfordringer og problemstillinger eller handicap.

Der foretages altid en konkret og individuel vurdering af barnets eller den unges behov, før iværksættelse af en indsats fra kommunen.

Den primære ændring i revideringen af serviceniveauet, er:

* mindre tilrettelser i forhold til BUM - modellens rammesætninger,
* en ændring fra at gruppeforløb tildeles barnet eller familien først, hvorefter individuelle forløb kan tilbydes hvis det vurderes relevant, med henblik på at undgå tilsanding af udvalgte ydelser,
* opdatering af sprog på baggrund af børneperspektivet i Barnets Lov.

Målgruppen for serviceniveauet er børn og unge i alderen 0 – 18 år og deres familier, der har et særligt behov for støtte. Som udgangspunkt ophører støtten ved det 18. år. Er den unge berettiget til ungestøtte, gælder serviceniveauet frem til ungestøtten ophører, dog længst til den unge fylder 23 år.

Der skelnes i serviceniveauet mellem udviklende og kompenserende støtte. Den udviklende støtte skal sikre færdigheder og kompetencer for at kunne løse en opgave eller klare sig selv selvstændigt, hvor den kompenserende støtte kendetegnes ved en kompensation til forældrene over længere tid, således at de med støtten kan mestre deres forældreskab.

### Økonomi

Revidering af Serviceniveauet har ingen indvirkning på budgettet.

### Lovgrundlag

Af Barnets Lov § 1 stk. 2 og 3, samt § 2 formålsparagraffen gældende fra januar 2024, fremgår det at:

Hjælp og støtte efter denne lov bygger på forældres ansvar for deres børn.

Hjælp og støtte efter denne lov tilrettelægges efter en konkret og individuel vurdering af det enkelte barns eller den enkelte unges og familiens behov, forhold og forudsætninger.

Hjælp og støtte efter denne lov skal iværksættes med henblik på at sikre, at børn og unge, som har behov for særlig støtte, kan opnå de samme muligheder for omsorg, læring og personlig udvikling som deres jævnaldrende. Hjælp og støtte kan også iværksættes med henblik på at lette den daglige tilværelse og forbedre livskvaliteten for barnet, den unge eller familien.

### Fagchef for Børn, Familie og Ungeindsatsen indstiller,

|  |  |
| --- | --- |
| at | serviceniveau for det specialiserede børne- og ungeområde godkendes, og at indstillingen videresendes til Økonomiudvalget og Kommunalbestyrelsen. |

Beslutning fra Socialudvalget, 7. november 2023, pkt. 4:
Indstillingen anbefales.
Servicenieauet tilrettes med de faldne bemærkninger fra udvalget.

Beslutning fra Økonomiudvalget, 16. november 2023, pkt. 11:

Indstillingen anbefales.

Kasper Svendsen deltog ikke i mødet.

### Beslutning

Indstillingen godkendt.